EHITUS- JA PLANEERIMISKOMISJONI
koosoleku PROTOKOLL

Tabasalu								        27. jaanuar 2014 nr 2

Algus kell 16.00, lõpp kell 17.40.

Koosoleku juhataja: komisjoni esimees Aadu Kana.
Koosoleku protokollija: volikogu kantselei juhataja Ive Eevel.
Osa võtsid komisjoni liikmed: Rainer Ottis, Meelis Härms, Erik Sandla, Hannes Reinola, Kersti Männik, Kaido Kruusoja.
Puudusid Priit Kotkas, Jaanus Härms, Veiko Toomlaid ning Jaak Soolep.
Koosolekul osales arhitekt Robert Mirski. 
Kutsutud oli AS Karumaa esindaja Armin Mutle.

Koosoleku alguseks oli kohal 6 komisjoni liiget.

Koosoleku päevakord:
1.	Ilmandu külas Tänavaotsa põik 9 ja Kadakavälja piiri muutmisega nõustumine ning Runtsi-2 maaüksuse detailplaneeringu osaline kehtetuks tunnistamine;
2.	Detailplaneeringu algatamine:
2.1.	Tiskre külas Alasniidu elamurajooni lõunaosas;
2.2.	Viti külas Sooja tee 11 ja Sooja tee 13 maaüksustel;
2.3.	Vahi külas Vabriku II maaüksusel ja lähialal;
3.	Muraste külas Hansu 5 maaüksuse ja lähiala detailplaneeringu vastuvõtmine;
4.	Detailplaneeringu kehtestamine:
4.1.	Tabasalu alevikus Mutti maaüksusel ja lähialal;
4.2.	Tabasalu alevikus Uus-Ranna ja Lõuna-Ranna

Komisjoni esimees tegi ettepaneku päevakorrapunkti 4.2 arutada 3-da punktina. Keegi ettepaneku vastu ei olnud.

1. Ilmandu külas Tänavaotsa põik 9 ja Kadakavälja piiri muutmisega nõustumine ning Runtsi-2 maaüksuse detailplaneeringu osaline kehtetuks tunnistamine
Ettekandega esines arhitekt Robert Mirski, kes andis ülevaate esitatud eelnõust.
Harku Vallavolikogu kehtestas 21. juulil 2005 otsusega nr 67 Ilmandu külas Runtsi-2 maaüksuse detailplaneering.
Kadakavälja maaüksuse ja Tänavaotsa põik 9 maaüksuse kinnistute omanikud on esitanud taotluse tunnistada Ilmandu külas Runtsi-2 maaüksuse detailplaneeringu kohane piir Tänavaotsa põik 9 maaüksuse ja Kadakavälja maaüksuse vahel kehtetuks ning määrata vastavalt taotluses esitatud skeemile maaüksuste vaheline piir nii, et Kadakavälja maaüksust teenindav tee ning sellest edelasuunda jääv maa-ala Tänavaotsa põik 9 maaüksusel jääksid edaspidi Kadakavälja maaüksuse koosseisu. Piirimuudatust põhjendati asjaoluga, et reaalne maakasutus maaomanike vahelise kokkuleppe alusel on selline, kus juurdepääsuteest edelasse jäävat maa-ala hooldab ja kasutab Kadakavälja maaüksuse omanik. Piiride muudatusega ei soovita muuta või juurde taotleda ehitusõigust maaüksustel.

Küsimusi ei esitatud.

Otsustati: 
ühehäälselt (6 poolthäälega) suunata eelnõu volikokku ning toetada otsuse vastuvõtmist volikogu istungil.

2. Detailplaneeringu algatamine:
2.1. Tiskre külas Alasniidu elamurajooni lõunaosas;
2.2. Viti külas Sooja tee 11 ja Sooja tee 13 maaüksustel;
2.3. Vahi külas Vabriku II maaüksusel ja lähialal;
Ettekandega esines arhitekt Robert Mirski.
Esimese eelnõuga tehakse ettepanek algatada Tiskre külas Alasniidu elamurajooni lõunaosa detailplaneering, mille eesmärgiks on selgitada välja võimalused muuta olemasolevate elamumaa sihtotstarbega maaüksuste piire ja kavandada välja ehitamata elamukruntidest valdavalt 3000 m² suurused kaksikelamu ehitusõigusega krundid.

Teise eelnõuga tehakse ettepanek algatada Viti külas Sooja tee 11 ja Sooja tee 13 maaüksuste detailplaneering, mille eesmärgiks on selgitada välja võimalused liita Sooja tee 11 ja Sooja tee 13 maaüksused ning määrata moodustatavale elamukrundile elamu ehitusõigus.

Kolmanda eelnõuga tehakse ettepanek algatada Vahi külas Vabriku II maaüksuse ja lähiala detailplaneering, mille eesmärgiks on selgitada välja võimalused jagada olemasoleva maatulundusmaa sihtotstarbega maaüksus 2-ks transpordimaa, 1-ks elamumaa ja 1-ks maatulundusmaa sihtotstarbega krundiks ning määrata elamumaa krundile ehitusõigus üksikelamu ehitamiseks.

Küsimusi esitasid ja sõna võtsid: A. Kana, K. Männik, K. Kruusoja, R. Ottis, M. Härms.

Otsustati: 
ühehäälselt (6 poolthäälega) suunata eelnõud volikokku ning toetada otsuste vastuvõtmist volikogu istungil.

Saabus Erik Sandla. Kohal 7 komisjoni liiget.

3. Tabasalu alevikus Uus-Ranna ja Lõuna-Ranna detailplaneeringu kehtestamine
Detailplaneeringu algatas Harku Vallavolikogu 26. mail 2010 otsusega nr 66.
Planeeringulahendusega kavandatakse olemasolevate maaüksuste jagamist 2 sotsiaalmaa, 5 elamumaa, 2 transpordimaa, 6 tootmismaa (sh 3 äri- ja tootmismaa segasihtotstarbega) ja 3 ärimaa sihtotstarbega krundiks. Samuti korrigeeritakse osaliselt planeeringualasse jääva Nooruse tänava piire.
Harku valla üldplaneeringus on planeeritav ala ette nähtud elamumaa, tootmismaa ning puhke- ja virgestusmaaks. Planeeringuga muudetakse üldplaneeringut Ranna tee 6a maaüksuse osas. Üldplaneeringus on kogu Ranna tee, Kooli tänava ja Nooruse tänava vaheline ala määratud elamumaa juhtfunktsiooniga alaks, kuid detailplaneeringuga kavandatakse Ranna tee 6 maaüksusele tootmismaa sihtotstarbega krunt. Üldplaneeringu lahendus koostati sooviga suunata tootmistegevus piirkonnast välja edelapool asuvatesse tehnoparkidesse. Paraku pole see kavatsus realiseerunud ja olemasolev ning toimiv tootmisettevõte Metus-Est vajab oma territooriumil ettevõtte arendamiseks täiendava ehitusõiguse määramist. Detailplaneeringuga ei muudeta Ranna tee 6a maaüksuse olemasolevat sihtotstarvet ega kinnistu piire. Tegemist on olemasoleva tootmismaa sihtotstarbega maaüksusega, kus paiknevad kuni 2-he maapealse korrusega tootmishooned ning planeeringu koosseisu haarati antud maaüksus eesmärgiga korrastada tänasel päeval toimiv tootmisala ning määrata ehitusõigus.
Detailplaneeringu eskiislahenduse avalik arutelu toimus 09.12.2010.
Harku Vallavolikogu 20.12.2012 otsusega nr 103 jättis volikogu detailplaneeringule keskkonnamõju strateegilise hindamise algatamata.
Detailplaneeringu võttis Harku Vallavolikogu vastu 25.04.2013 otsusega nr 53. Detailplaneeringu avalik väljapanek toimus 27.05.2013-23.06. 2013 ning detailplaneeringule esitati üks avaldus 5 vastuväitega, millest 1 võttis vastuväidete esitaja tagasi peale vastuväidete arutelu Harju Maavanema juures.
Harju Maavanem edastas detailplaneeringu järelevalve tulemused Harku Vallavalitsusele 17. detsembril 2013, milles leidis, et kohalik omavalitsus on arvestanud maavanema varasemate märkustega ning detailplaneeringu koostamisel ei ole rikutud neid vastuväiteid esitanud isiku seadusest tulenevaid õigusi, mis kuuluksid järelevalve teostaja poolt tagamisele. Järelevalve teostaja nõustus kohaliku omavalitsuse seisukohtadega ning leidis, et detailplaneering vastab hetkel kehtivatele seadustele, normidele ja haldusaktidele. Järelevalve teostamise tulemusena nõustus Harju Maavanem üldplaneeringu muudatusega ning andis heakskiidu detailplaneeringu kehtestamisele.

Küsimusi esitasid ja sõna võtsid kõik komisjoni liikmed.
Lisaselgitusi jagasid A. Mutle ja E. Sandla.

Otsustati: 
5 poolthäälega (vastuhääletanud puudusid) suunata eelnõu volikokku ning toetada otsuse vastuvõtmist volikogu istungil.

4. Muraste külas Hansu 5 maaüksuse ja lähiala detailplaneeringu vastuvõtmine
Harku Vallavolikogu 25. aprillil 2013 otsusega nr 51 algatati Muraste külas Hansu 5 maaüksuse ja lähiala detailplaneering ning sama kuupäeva otsusega nr 52 jäeti detailplaneeringule keskkonnamõju strateegiline hindamine algatamata.
Detailplaneeringu koostamise eesmärk on selgitada välja võimalused jagada olemasolev maatulundusmaa sihtotstarbega Hansu 5 maaüksus 1-ks elamumaa, 1-ks maatulundusmaa ja üheks transpordimaa sihtotstarbega krundiks ning määrata elamumaa krundile üksikelamu ehitusõigus. Transpordimaa krundi kavandamine on vajalik eeskätt avalikkuse huve silmas pidades võimaldamaks ühendada omavahel Eeriku tee Palkoja teega. Lisaks Hansu 5 maaüksusele moodustatakse detailplaneeringuga eraldiseisvad transpordimaa krundid ka Hansu 6, Eeriku VI ja Kase maaüksustest, vastavad maaomanikud on planeeringulahenduse kooskõlastanud.
Detailplaneeringuga tehakse ettepanek muuta Harku valla üldplaneeringut, laiendades ca 1500 m² ulatuses üldplaneeringus määratud elamumaa juhtfunktsiooniga tihehoonestusala nii, et see ulatub Harku oja piiranguvööndisse. Hansu 5 maaüksuse põhjapoolsest osast ca 500 m² asub üldplaneeringu kohaselt elamumaa juhtfunktsiooniga tihehoonestusalal. Üldplaneeringu kohaselt on uute elamukruntide minimaalseks suuruseks külades 2000 m², mistõttu on elamuühiku kavandamiseks vajalik laiendada määratud tihehoonestusala piiri.
Detailplaneeringu eskiislahenduse avalik arutelu toimus 13. juunil 2013.
Harku Vallavalitsus edastas üldplaneeringu muudatusettepanekut sisaldava detailplaneeringu 8. oktoobril 2013 Maavanemale täiendavate kooskõlastuste määramise üle otsustamiseks, kes ei pidanud täiendavat kooskõlastamist vajalikuks ning juhtis tähelepanu detailplaneeringu kooskõlastamise vajadusele Elion AS-iga ja vajadusele kaasata planeeringu koostamisse Kase maaüksuse omanik. Detailplaneering on mõlema viimati mainituga kooskõlastatud.

Küsimusi esitasid ja sõna võtsid: K. Kruusoja, A. Kana.

Otsustati: 
ühehäälselt (7 poolthäälega) suunata eelnõu volikokku ning toetada otsuse vastuvõtmist volikogu istungil.

5. Tabasalu alevikus Mutti maaüksusel ja lähiala detailplaneeringu kehtestamine
Detailplaneeringu algatas Harku Vallavalitsus 23. novembril 2004 korraldusega nr 1242.
2008 võeti detailplaneeringu kehtestamise otsus volikogu päevakorrast võeti, kuna volikogu ei pidanud avalikustatud ja maavanema poolt heaks kiidetud planeeringulahendust kohaliku omavalitsuse nägemusega valla territoriaalplaneerimise osas sellega kokku langevaks.
2012. aastal esitasid planeeringust huvitatud isikud Harku Vallavalitsusele uue planeeringulahenduse eskiisi ning avaldasid soovi detailplaneeringu menetlemise jätkamiseks. 
Planeeringulahendusega kavandatakse elamumaa sihtotstarbega Mutti maaüksuse jagamine 5-ks elamumaa ja 2-ks transpordimaa sihtotstarbega krundiks. Planeeringuga kavandatakse 2-le hoonestamata elamumaa krundile kuni 2-he korrusega üksikelamu ehitusõigus, 1-le hoonestamata ja 2-le hoonestatud elamumaa krundile 2-he korteriga kuni 3-me korrusega elamu ehitusõigused. Kruntide täisehitust kavandatakse 15 – 19% ulatuses. Planeeringus kavandatud transpordimaad ühendavad omavahel Luugi tee, Pällo tee ja Keskpäeva tee. Transpordimaad antakse vallale üle ja sellega tagatakse lisaks Pällo tee lõunapoolse osani avaliku transpordimaa ulatuse ka kavandatud kergliiklus tee krundi kaudu ajalooline avalik juurdepääs Tabasalu rannale.
Detailplaneering on kooskõlas Harku valla üldplaneeringuga, välja arvatud üldplaneeringu seletuskirjas sätestatud nõude osas, mille kohaselt üldkasutatav haljasala peab moodustama detailplaneeringu alast minimaalselt 10%.
Harku Vallavolikogu 27. juuni 2013 otsusega nr 85 jäeti algatamata detailplaneeringule keskkonnamõju strateegiline hindamine.
Harku Vallavolikogu 29. augusti 2013 otsusega nr 102 muudeti detailplaneeringu nimetust määrates detailplaneeringu nimetuseks „Tabasalu alevikus Mutti maaüksuse ja lähiala detailplaneering“.
Harku Vallavolikogu 29. augusti 2013 otsusega nr 103 võeti detailplaneering vastu.
Detailplaneeringu avalik väljapanek toimus 23. septembrist 2013 kuni 20. oktoobrini 2013. Avaliku väljapaneku ajal esitati detailplaneeringule kaks avaldust vastuväidetega.
Üks vaide esitaja loobus vaidest pärast vallaarhitektilt kirjalike selgituste saamist. Teine vaide esitaja jäi esialu esitatud vaiete juurde, kuid ka tema loobus hiljem esitatud vaidest. Seega on avalikustamise jooksul esitatud vastuväited lahendatud.
Tulenevalt asjaolust, et detailplaneeringu lahendus on kooskõlas uue üldplaneeringuga kehtestatud 17.10.2013 otsusega nr 138) puudub vajadus esitada detailplaneering Harju Maavanemale vaiete lahendamiseks või üldplaneeringu muudatusega nõustumiseks.

Küsimusi esitasid ja sõna võtsid: K. Männik, R. Ottis, M. Härms.
Lisaselgitusi jagas E. Sandla.

Otsustati: 
ühehäälselt (7 poolthäälega) suunata eelnõu volikokku ning toetada otsuse vastuvõtmist volikogu istungil.

Komisjoni esimees teatas, et järgmine komisjoni koosolek toimub 17.02.2014.a kell 16.00. 

Aadu Kana
Koosoleku juhataja ja
ehitus- ja planeerimiskomisjoni esimees